ഓണക്കോടിക്കൊപ്പം പണം ആരോപണം ഉന്നയിച്ചവര്ക്കെതിരെ ഭരണസമിതി മാനനഷ്ട കേസ് കൊടുക്കും തൃക്കാക്കര നഗരസഭയില് കൗണ്സിലര്മാര്ക്ക് പണം നല്കിയെന്ന ആരോപണം ഉന്നയിച്ചവര്ക്കെതിരെ മാനനഷ്ട കേസ് കൊടുക്കാനൊരുങ്ങുകയാണ് ഭരണസമിതി. വിജിലന്സിന്റെ പരിശോധന പുരോഗമിക്കുന്നതിനിടെ ചെയര്പേഴ്സണ് അജിത തങ്കപ്പന് ഇന്ന് നഗരസഭയില് എത്തും. ചെയര്പേഴ്സനെതിരായ പ്രതിപക്ഷ പ്രതിഷേധം ഇന്നും തുടരും.നഗരസഭയില് നിന്ന് ശേഖരിച്ച സിസി ടിവി ദൃശ്യങ്ങളാണ് വിജിലന്സ് പരിശോധിക്കുന്നത്. ചെയര്പേഴ്സന്റെ മുറിയില് നിന്ന് കവറുമായി ഇറങ്ങി പോകുന്ന കൗണ്സിലര്മാരെ നഗരസഭയിലെ ഉദ്യോഗസ്ഥരുടെ സഹായത്തോടെ വിജിലന്സ് തിരിച്ചറിഞ്ഞിട്ടുണ്ട്. ഇവരില് നിന്ന് കൂടി വിവരങ്ങള് ശേഖരിച്ച ശേഷമാകും അന്വേഷണത്തിന് ശിപാര്ശ ചെയ്യണോ എന്ന് വിജിലന്സ് തീരുമാനിക്കൂ. വിജിലന്സ് സീല് ചെയ്തെങ്കിലും ഇന്ന് ഓഫീസില് എത്തുമെന്ന് ചെയര്പേഴ്സണ് അജിത തങ്കപ്പന് വ്യക്തമാക്കിയിട്ടുണ്ട്. ഓഫീസ് തുറന്ന് അകത്തു കയറണമോ എന്നതില് തീരുമാനം എടുത്തിട്ടില്ല.വെള്ളിയാഴ്ച ഉണ്ടായ ബഹളങ്ങള്ക്ക് ശേഷം ആദ്യമായാണ് ചെയര്പേഴ്സണ് നഗരസഭയില് എത്തുന്നത്. അതുകൊണ്ട് തന്നെ പ്രതിഷേധം കടുപ്പിക്കാന് ആണ് പ്രതിപക്ഷത്തിന്റെയും തീരുമാനം. പണം നല്കിയെന്ന പ്രതിപക്ഷ കൗണ്സിലര്മാരുടെ ആരോപണത്തെ നിയമപരമായി നേരിടാനുള്ള ഒരുക്കത്തിലാണ് ഭരണസമിതി. ആരോപണം ഉന്നയിച്ച കൗണ്സിലര്മാര്ക്കെതിരെ മാനനഷ്ട കേസ് ഫയല് ചെയ്യാനും ആലോചന ഉണ്ട്.